Birdman (film)

Birdman or (The Unexpected Virtue of Ignorance) er en amerikansk dramakomedie fra 2014. Filmens regissør Alejandro González Iñárritu skrev manuset til filmen sammen med Nicolás Giacobone, Alexander Dinelaris Jr. og Armando Bo.

Hovedrollen som Birdman spilles av Michael Keaton. Øvrige roller spilles av Zach Galifianakis, Edward Norton, Andrea Riseborough, Amy Ryan, Emma Stone og Naomi Watts.

Birdman hadde premiere i Norge 6. februar 2015.

 Priser og nominasjoner 
Under oscarseremonien den 22. februar 2015 ble Birdman tildelt Oscar for beste film laget i filmåret 2014. Filmen fikk også Oscar for beste originalmanus. Iñárritu vant Oscar for beste regi, og sjefsfotograf Emmanuel Lubezki vant Oscar for beste fotografi.

Filmen ble nominert til syv Golden Globe-priser, blant annet for beste regissør, beste film innenfor musikal eller komedie, beste mannlige skuespiller i en film (Keaton), beste mannlige skuespiller i en birolle (Norton) og beste kvinnelige skuespiller i en birolle (Stone).

Den mottok Bodilprisen for beste amerikanske film  og Robertprisen for årets amerikanske film i 2016.

 Handling 
Birdman handler om den avdankede skuespilleren Riggman Thomson (Keaton) som tyve år tidligere ble berømt for rollen som superhelten Birdman i en filmtrilogi. I filmens nåtid plages Riggman av vrangforestillinger; han hører til stadighet Birdmans kritiske og hånlige kommentarer inne i hodet sitt. Han får en rolle i et teaterstykke på Broadway (en oppsetning basert på Raymond Carvers novelle What We Talk About When We Talk About Love) og forsøker å stable karrieren sin på bena igjen. Samtidig må han takle både sine egne psykiske problemer, familieproblemer og utfordringer internt i teaterensemblet.

 Rolleliste 
 Michael Keaton – Riggan Thomson
 Zach Galifianakis – Jake (Riggans venn, og produsent for Broadway-stykket som står sentralt i handlingen)
 Edward Norton – Mike Shiner (hovedrolleinnehaver i Broadway-stykket)
 Andrea Riseborough – Laura (Riggans kjæreste, og hovedrolleinnehaver i Broadway-stykket)
 Amy Ryan – Sylvia (Riggans eks-kone)
 Emma Stone – Sam Thomson (Riggans og Sylvias datter)
 Naomi Watts – Lesley (hovedrolleinnehaver i Broadway-stykket, og Mike Shiners kjæreste)
 Merritt Weaver – Annie
 Lindsay Duncan – Tabitha Dickinson (teateranmelder)
 Jeremy Shamos – Ralph (hovedrolleinnehaver i Broadway-stykket)
 Damian Young – Gabriel
 Natalie Gold – Clara

 Annet 
 Før innsatsen i Birdman hadde Michael Keaton spilt Batman i Batman og Batman Returns. Hans skuespillerkarriere har dermed likhetstrekk med rollen han spiller i denne filmen. Keaton har selv uttalt at blant alle rollefigurer han har fremstilt er det personligheten til Birdman som står ham fjernest, og at Birdman derfor er den vanskeligste filmrollen han noen gang har spilt.
 Keaton er ikke den eneste skuespilleren i Birdman som hvis rollefigur kan oppfattes som en parodi på skuespilleren selv. Edward Norton spiller en mann som er uhyggelig og vanskelig å jobbe med, noe Norton har et rykte på seg for å være i det virkelige liv.
 På grunn av filmens uvanlige stil med mange lange scener, holdt Michael Keaton og Edward Norton underveis opptelling over hvilke skuespillere som gjorde flest feil i scenene. De kom til at Emma Stone gjorde flest feil, mens Zach Galifianakis gjorde færrest.

 Referanser 


 Eksterne lenker 



Kategori:Filmer fra 2014
Kategori:Dramakomedier fra USA
Kategori:Engelskspråklige filmer
Kategori:Oscar for beste film
Kategori:Bodilprisen for beste amerikanske film
Kategori:Robertprisen for årets engelskspråklige film